钦定古今图书集成/理学汇编/文学典/第177卷 > 《徐师曾文体明辩》 > 《与谭友夏》锺惺
## 钦定古今图书集成/理学汇编/文学典/第177卷 > 《徐师曾文体明辩》 > 《与谭友夏》锺惺

廿二日，决计东下矣。《太易墓志》已成，篇首回互。太易
自题铭旌一段，似有笔力，既不废太易遗命，而恶题
反成大议，文章自有息黥补劓法，如此运笔，黥可无
息？劓可无补？英布郑袖，日日在前可也。弟不可谓之
不忠于《太易》者矣。又安知太易隐衷苦情，不如所云
云者？素臣状自佳，独怪其与太易密戚死友，而不记
其一二细事小语，点染著色，似不得略处反详之法。
志中止有诗可谈，谈之尽兴矣，无遗恨矣。非独志太
易，志友夏可也，志伯敬亦可也。弟文虽不佳，然似不
易削，削则不成丝理。语有发愤犯忌者，众怨众怒，弟
任之，不以累太易友及其家也。